Nuwe lugredery begin 1 SeptemberFly Blue Crane ŉ Nuwe Suid-Afrikaanse lugredery, Fly Blue Crane, begin op 1 September met sy eerste vlugte. Fly Blue Crane sal tussen OR Tambo Internasionale Lughawe in Johannesburg na Bloemfontein, Kimberley en Nelspruit, het die maatskappy Sondag gesê. “Fly Blue Crane het bepaal wat klante wil hê en kan dit bied – die verhoogde gemak van gereelde vlugte met hoogs kompeterende tariewe,” het Siza Mzimela, uitvoerende hoof van Fly Blue Crane, in ŉ verklaring gesê. Theunis Potgieter, die lugredery se bedryfshoof, het gesê die lugredery sal ŉ baanbreker in die lugvaartbedryf wees. Volgens die lugredery reageer hy op die markbehoefte en word waardevolle insig van wêreldreisigers geïmplementeer. Die aanvangskedule lyk soos volg: – Vanaf OR Tambo na Bloemfontein: Vyf keer per dag gedurende die week; twee keer op Saterdae; en drie keer op Sondae – Vanaf OR Tambo na Kimberley: Drie keer per dag gedurende die week; een keer op Saterdae; en twee keer op Sondae; en – Vanaf OR Tambo na Nelspruit: Twee keer per dag gedurende die week; een keer op Saterdae; en een keer op Sondae. Kaartjies is van Dinsdag, 25 Augustus om 19:00 beskikbaar.